РЕГЛАМЕНТ (ЕС) 2019/1176 НА КОМИСИЯТА

от 10 юли 2019 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от метилов естер на 2,5-дихлоробензоената киселина, мандипропамид и профоксидим във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за мандипропамид и профоксидим са определени в част А от приложение III към Регламент (ЕО) № 396/2005. По отношение на метилов естер на 2,5-дихлоробензоената киселина в Регламент (ЕО) № 396/2005 не са определени МДГОВ и, тъй като това активно вещество не е включено в приложение IV към посочения регламент, се прилага стойността по подразбиране от 0,01 mg/kg, предвидена в член 18, параграф 1, буква б) от същия регламент.

(2) Европейският орган за безопасност на храните („Органът“) предостави обосновано становище относно съществуващите МДГОВ за метилов естер на 2,5-дихлоробензоената киселина в съответствие с член 12, параграф 1 от Регламент (ЕО) № 396/2005 (2). Органът стигна до заключението, че не се очаква наличие на остатъци от метилов естер на 2,5-дихлоробензоената киселина в каквито и да било растителни или животински продукти, тъй като не се очаква неговата единствена и ограничена употреба като пестицид във винено грозде след присаждане да доведе до значителни количества остатъчни вещества във виненото грозде. Поради това е целесъобразно да бъдат установени МДГОВ при конкретната граница на определяне. Тези стойности по подразбиране следва да се определят в приложение V към Регламент (ЕО) № 396/2005.

(3) Органът представи обосновано становище относно съществуващите МДГОВ за мандипропамид в съответствие с член 12, параграф 1 от Регламент (ЕО) № 396/2005 (3). Органът предложи при мандипропамид да се измени определението за остатъчното вещество (всяко едно съотношение на съставни изомери). Той препоръча повишаване или запазване на съществуващите стойности на МДГОВ. Органът стигна до заключението, че по отношение на МДГОВ за картофи, лук, пресен/зелен лук и пясъчен/зимен лук (батун), домати и тиквички част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при този преглед ще се вземе предвид информацията, налична в периода от две години след датата на публикуване на настоящия регламент.

(4) Органът представи обосновано становище относно съществуващите МДГОВ за профоксидим в съответствие с член 12, параграф 1 от Регламент (ЕО) № 396/2005 (4). Той препоръча запазване на съществуващите стойности на МДГОВ.

(5) Що се отнася до продукти, върху които използването на въпросните продукти за растителна защита не е разрешено, за които не съществуват нива, при които е допустим вносът, или не съществуват МДГОВ по Кодекс алиментариус, МДГОВ за тях следва да бъдат определени на конкретната граница на определяне или да се прилагат МДГОВ по подразбиране съгласно член 18, параграф 1, буква б) от Регламент (ЕО) № 396/2005.

(6) Комисията проведе консултации с референтните лаборатории на Европейския съюз за остатъчни вещества от пестициди относно нуждата да се адаптират някои от границите на определяне. За няколко вещества посочените лаборатории стигнаха до заключението, че поради промените в техническо отношение за някои продукти се налага да бъдат установени конкретни граници на определяне.

(7) Въз основа на обоснованите становища на Органа и като се вземат под внимание факторите, които са от значение за разглеждания въпрос, се приема, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(9) Поради това Регламент (ЕО) № 396/2005 следва да бъде съответно изменен.

(10) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които има информацията, че се поддържа високо равнище на защита на потребителите.

(11) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 31 януари 2020 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 31 януари 2020 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 10 юли 2019година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Review of the existing maximum residue levels for 2,5-dichlorobenzoic acid methylester according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от метилов естер на 2,5-дихлоробензоената киселина в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2018; 16(6)5331.

(3) Европейски орган за безопасност на храните; Review of the existing maximum residue levels for mandipropamid according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от мандипропамид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2018; 16(5)5284.

(4) Европейски орган за безопасност на храните; Review of the existing maximum residue levels for profoxydim according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от профоксидим в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2018; 16(5)5282.